РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број:06-2/559-21

23. децембар 2021. године

Б е о г р а д

ЗАПИСНИК

59. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,ОДРЖАНЕ 23. ДЕЦЕМБРА 2021. ГОДИНЕ

Седница је почела у 12,30 часова.

Седници је председавала др Александра Томић, председник Одбора.

Седници су присуствовали чланови Одбора: Зоран Бојанић, Николa Јоловић, Оливера Пешић, Бобан Бирманчевић, Братимир Васиљевић и Милорад Мијатовић.

Седници су присуствовали заменици чланова Одбора: Виктор Јевтовић (заменик Верољуба Арсића), Адријана Пуповац (заменик Душка Тарбука), Ана Белоица (заменик Соње Влаховић) и Снежана Петровић (заменик Ане Чарапић).

Седници нису присуствовали чланови Одбора:, Горан Ковачевић, Владимир Маринковић, Душан Бајатовић, Љиљана Кузмановић Вујаковић, Војислав Вујић и Золтан Пек, нити њихови заменици.

Седници је присуствовао и Зоран Томић, народни посланик.

Седници су присуствовали и: Огњен Поповић, помоћник министра финансија, Александра Драговић Делић и Зоран Сандић из Министарства финансија и представници Комисије за контролу државне помоћи: Лука Милошевић, секретар Комисије и Елена Кнежевић.

Александра Томић je предложила а одбор једногласно (11 гласова „за“) прихватио да се пета тачка повуче из предложеног дневног реда. Разлог оваквог предлога је у најави да ће се одржати Посебна седница Народне скупштине на којој ће се разматрати преостали извештаји независних државних органа и регулаторних тела, тако да ће на дневном реду те седнице наћи и Извештај о раду Агенције за спречавање корупције са Предлогом закључка овог одбора.

На предлог председника Одбора, Одбор је једногласно (11 гласова „за“) утврдио следећи:

Дневни ред:

1. Разматрање Предлога закона о тржишту капитала, који је поднела Влада (број 011-2215/21 од 3. децембра 2021. године), у појединостима;
2. Разматрање Предлога закона о измени Закона о роковима измирења новчаних обавеза у комерцијалним трансакцијама, који је поднела Влада (број 011-2292/21 од 9. децембра 2021. године), у начелу;
3. Давање сагласности на Трећу измену Финансијског плана Комисије за контролу државне помоћи за 2021. годину (број 400-1479/20 од 16. децембра 2021. године);
4. Давање сагласности на Предлог финансијског плана Комисије за контролу државне помоћи за 2022. годину (број 400-1522/21 од 16. децембра 2021. године).

На предлог председника Одбор је једногласно (11 гласова „за“) одлучио да се о трећој и четвртој тачки дневног реда обави заједнички јединствени претрес у складу са чланом 76. Пословника Народне скупштине, с тим да се гласање о тачкама обави појединачно.

Пре преласка на рад по утврђеном дневном реду Одбор је једногласно ( 11 гласова ,,за“) усвојио записнике са 56, 57 и 58. седнице Одбора.

**ПРВА ТАЧКА ДНЕВНОГ РЕДА: Разматрање Предлога закона о тржишту капитала, који је поднела Влада, у појединостима;**

Зоран Томић, предлагач амандмана је укратко образложио амандмане на Предлог закона.

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је једногласно (11 гласова за) одлучио да поднесе

И З В Е Ш Т А Ј

Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о тржишту капитала.

Одбор је одлучио да предложи Народној скупштини да **прихвати** амандманe:

* на члан 113. који је поднео народни посланик Зоран Томић;
* на члан 154. који је поднео народни посланик Зоран Томић.

За известиоца Одбора на седници Народне скупштине одређена је др Александра Томић, председник Одбора.

**ДРУГА ТАЧКА ДНЕВНОГ РЕДА: Разматрање Предлога закона о измени Закона о роковима измирења новчаних обавеза у комерцијалним трансакцијама, који је поднела Влада, у начелу;**

Огњен Поповић је истакао да је разлог измене овог Закона усклађивање са изменама Закона о електронском фактурисању и померање рока измирења новчаних обавеза са 1. јануара 2022. на 1. мај 2022. године.

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је једногласно (11 гласова за) одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о измени Закона о роковима измирења новчаних обавеза у комерцијалним трансакцијама, у начелу.

За известиоца Одбора на седници Народне скупштине одређена је др Александра Томић, председник Одбора.

**ТРЕЋА И ЧЕТВРТА ТАЧКА ДНЕВНОГ РЕДА: Давање сагласности на Трећу измену Финансијског плана Комисије за контролу државне помоћи за 2021. годину и на Предлог финансијског плана Комисије за контролу државне помоћи за 2022. годину**

Лука Милошевић је образложио да је Комисија припремила предлог финансијског плана, који је у потпуности усклађен са Законом о буџету за 2022. годину.

**Трећа тачка дневног реда:**

На основу члана 19. став 2. Закона о контроли државне помоћи („Службени гласник РС“, бр.73/19) и члана 55. Пословника Народне скупштине („Службени гласник РС“, број 20/12 – Пречишћен текст), Одбор за финансије, републички буџет и контролу трошења јавних средстава, на 59. седници одржаној 23. децембра 2021. године, је једногласно (11 гласова за) одлучио да донесе

О Д Л У К У

о давању сагласности на Предлог Треће измене Финансијског плана Комисије за контролу државне помоћи за 2021. годину

ДАЈЕ СЕ САГЛАСНОСТ на Предлог Треће измене Финансијског плана Комисије за контролу државне помоћи за 2021. годину.

**Четврта тачка дневног реда:**

На основу члана 19. став 2. Закона о контроли државне помоћи („Службени гласник РС“, бр.73/19) и члана 55. Пословника Народне скупштине („Службени гласник РС“, број 20/12 – Пречишћен текст), Одбор за финансије, републички буџет и контролу трошења јавних средстава, на 59. седници одржаној 23. децембра 2021. године, је једногласно (11 гласова за) одлучио да донесе

О Д Л У К У

о давању сагласности на Предлог Финансијског плана Комисије за

контролу државне помоћи за 2022. годину

ДАЈЕ СЕ САГЛАСНОСТ на Предлог Финансијског плана Комисије за контролу државне помоћи за 2022. годину.

Седница је завршена у 12,50 часова.

Седница је тонски снимана.

СЕКРЕТАР ОДБОРА ПРЕДСЕДНИК

Тијана Игњатовић др Александра Томић